Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članka 6. stavka 1. Zakona o socijalnoj skrbi („Narodne novine“ broj 157/13, 152/14, 99/15, 52/16, 16/17, 130/17 i 98/19) i članka 32. Statuta Grada Skradina („Službeni vjesnik Šibensko-kninske županije“ broj 10/09, 5/13 i 3/18), Gradsko vijeće Grada Skradina, na 20. sjednici, od 17. travnja 2020. godine, donosi

**ODLUKU**

**o izmjeni Odluke o socijalnoj skrbi**

Članak 1.

U Odluci o socijalnoj skrbi („Službeni vjesnik Šibensko-kninske županije“ broj 5/14, 7/14 , 16/15 i 15/17), glava III OBLICI POMOĆI SOCIJALNE SKRBI, UVJETI I NAČIN OSTVARIVANJA , u točki 6. članak 12. stavak 2. i 3. mijenjaju se i glase:

„Pravo iz stavka 1. ovog članka, mogu ostvariti roditelji državljani Republike Hrvatske s prijavljenim prebivalištem na području Grada Skradina ili ako je jedan od roditelja stranac sa stalnim boravkom na području Grada Skradina, putem podnošenja pisanog zahtjeva Jedinstvenom upravnom odjelu, u roku od šest mjeseci od dana rođenja djeteta za koje se podnosi zahtjev, a o čemu se izdaje rješenje u upravnom postupku. Pomoć se isplaćuje na broj tekućeg računa roditelja podnositelja zahtjeva.“

Uz zahtjev iz stavka 2. ovog članka prilaže se u preslici: dokaz o državljanstvu roditelja (domovnica, osobna iskaznica, putovnica ili drugo), rodni list novorođenog djeteta, dokaz o prijavljenom prebivalištu oba roditelja na području Grada Skradina, odnosno stalnom boravku za roditelja stranca na području Grada Skradina (osobna iskaznica ili uvjerenje o prebivalištu), dokaz o broju malodobne djece koja s njim žive u zajedničkom kućanstvu, te koja su mu dodijeljena na brigu i skrb (rodni list), dokaz da se radi o samohranom roditelju (izjava pod materijalnom i kaznenom odgovornošću), broj tekućeg računa, ostali dokumenti ovisno o okolnostima (pravomoćna presuda o razvodu braka, rješenje o skrbništvu, rješenje o posvojenju ili uvjerenje o istom ili ostali dokumenti na traženje referenta).“

Članak 2.

Ova Odluka stupa na snagu osmog dana od dana objave u Službenom vjesniku Šibensko-kninske županije.

Klasa: 550-01/14-01/2

Urbroj: 2182/03-02-20-5

Skradin, 17. travnja 2020.

GRADSKO VIJEĆE

GRADA SKRADINA

PREDSJEDNICA

Nadija Zorica, v.r.